સંગીતની વાત આવે ત્યારે સીદી સમાજ સાથે તરત જ "સીદી ધમાલ" આંખ સામે આવી જાય. રણોત્સવ, કચ્છ ઉત્સવ જેવા આયોજનોમાં આપણે સૌ આ સીદી ધમાલ જોતા હોઇએ છીએ તેનો પણ જાણવા જેવો ઇતિહાસ છે. સીદીઓ સ્ટેજ પ્રોગ્રામ, ઘરના પ્રસંગો પર તેમજ દરગાહમાં એમ ત્રણ પ્રકારે "ધમાલ" કરતા હોય છે. અને હા, ધમાલ કરવી એટલે બધા ભેગા થયા અને કરો શરુ એમ નથી ! ધમાલ પહેલાં સૌને આહવાન કરવામાં આવે છે અને વિધિવત "સીદી ધમાલ" ખેલાય છે. એક હકિકત પ્રમાણે જો કોઇ વ્યક્તિ ધમાલમાં પગરખાં પહેરેલ હોય તો ધમાલ જામતી નથી, તે વ્યક્તિ પગરખાં કાઢે, બાવા ગોર સમક્ષ માફી માગે પછી જ "ધમાલ" જામે ! આ સીદી ધમાલની જમાવટ માટે ઉપયોગમાં લેવાતું સંગીતનું વાદ્ય "સહેલાની" તરીકે ઓળખાય છે જે "મુગરનુમા" એટલે કે ચાર પગાવાળો ઢોલ હોય છે. આ ઢોલને તપાવવાથી તેનો અસ્સલ ધબકાર નીકળે છે જે ધમાલ કરતા લોકોને ધાર્મિક આવેશ પુરો પાળે છે. આ "સહેલાની" સાથે લાલ કપડામાં ગુંથાયેલ ગુગરા જેવું વાદ્ય "માઇમિશ્રા" અને મસ્તકલંદર જેવો નાદ ઉત્પન્ન કરતું વાદ્ય "સીદી મલુંગા" સોનામાં સુગંધ ઉમેરે છે અને સાથે ઢોલ (મુસીંગા)નો ઉપયોગ પણ થાય છે! તેનો નાદ હ્રદયના ધબકારા વધારી દે તેવો હોય છે.